SET เช้ารีบาวด์ 10 จุด รับแรงซื้อกลุ่ม EV หวัง ครม. เคาะมาตรการสนับสนุน “รถยนต์ไฟฟ้า”
SET เช้ารีบาวด์ 10 จุด ตามตปท. รับแรงซื้อหุ้นในกลุ่ม EV จากความคาดหวังมาตรการสนับสนุนการใช้รถยนต์ไฟฟ้า (EV) จากภาครัฐฯที่จะออกมาในเร็วๆ นี้
28 ธ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.52 น. อยู่ที่ 1,646.85 จุด เพิ่มขึ้น 10.35 จุด หรือ 0.63% สูงสุดที่ 1,649.58 จุด ต่ำสุดที่ 1,640.75 จุด มูลค่าการซื้อขาย 20.92 หมื่นล้านบาท
โดยตลาดหุ้นไทยต้นภาคเช้าปรับตัวขึ้นไปกว่า 10 จุดตามทิศทางตลาดต่างประเทศ โดยเฉพาะตลาดหุ้นดาวน์โจนส์ปิดพุ่งขึ้น มีแรงซื้อในกลุ่ม EV อาทิ EA, GPSC นำตลาด ระหว่างลุ้นว่าที่ประชุมคณะรัฐมนตรี (ครม.) วันนี้อาจจะพิจารณามาตรการสนับสนุนการใช้ยานยนต์ไฟฟ้า
นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวขึ้นกว่า 10 จุด ตอบรับรายงานผลการศึกษาที่บ่งชี้ว่า ผู้ที่ติดเชื้อโควิด-19 สายพันธุ์โอมิครอนมีความรุนแรงน้อยกว่าผู้ที่ติดเชื้อไวรัสโควิด-19 สายพันธุ์อื่น ซึ่งรวมถึงสายพันธุ์เดลตา
นอกจากนี้ราคาน้ำมันก็ปรับตัวขึ้นมายืนเหนือ 75 เหรียญ/บาร์เรลด้วย รวมถึง Sentiment ตลาดรอบบ้านก็ดี โดยตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก
ทั้งนี้ หุ้นในกลุ่ม EV ปรับตัวขึ้นนำตลาดฯได้ จากความคาดหวังมาตรการสนับสนุนการใช้รถยนต์ไฟฟ้า (EV) จากภาครัฐฯที่จะออกมาในเร็วๆ นี้
อย่างไรก็ดีพร้อมให้แนวรับ 1,640 จุด ส่วนแนวต้าน 1,650-1,660 จุด